Arnór Atlason skoraði tvö mörk gegn Rússum á EM 2006 . vísir / epa Ísland tapaði fyrstu ellefu leikjunum gegn Rússlandi á stórmótum . Fyrsti sigurinn kom loks í milliriðli á EM 2006 . Íslendingar léku frábærlega í leiknum í St. Gallen , eins og þeir gerðu á löngum köflum á EM í Sviss . Þeir byrjuðu reyndar illa og lentu 1 - 4 undir en komu svo með 9 - 1 áhlaup og náðu yfirhöndinni . Alexander Petersson kjálkabrotnaði snemma leiks en lét það ekki á sig fá . Alexander , sem er með svipað háan sársaukaþröskuld og innbrotsþjófarnir í Home Alone myndunum , lék frábærlega og skoraði fjögur mörk . Hann spilaði hins vegar ekki fleiri leiki á EM . Guðjón Valur Sigurðsson var markahæstur Íslendinga með ellefu mörk . Ólafur Stefánsson , sem meiddist í fyrsta leik mótsins gegn Serbíu og Svartfjallalandi , skoraði átta mörk og gaf tíu stoðsendingar . Lemstrað íslenskt lið tapaði naumlega fyrir Króatíu , 28 - 29 , í næsta leik sínum í milliriðli . Og í síðasta leiknum eyðilagði óbermið Kjetil Strand svo allt , ósælla minninga . Vignir Svavarsson skorar gegn Rússum á EM 2010 . vísir / epa Auðveldasti leikur Íslands á EM 2010 var gegn Rússlandi . Eftir að hafa gert jafntefli við Króata , 26 - 26 , í fyrsta leik sínum í milliriðli rústuðu Íslendingar Rússum , 38 - 30 , í öðrum leiknum . Þetta var þriðji sigur Íslands í síðustu fjórum leikjum gegn Rússlandi á stórmótum . Leikurinn í Vín var aldrei spennandi . Ísland komst í 8 - 2 og munurinn í hálfleik var níu mörk , 19 - 10 . Guðmundur Guðmundsson gat leyft sér þann munað að hvíla lykilmenn í seinni hálfleiknum sem var aldrei spennandi . Ellefu leikmenn Íslands skoruðu í leiknum . Snorri Steinn og Alexander voru markahæstir með sjö mörk hvor . Björgvin Páll varði 16 skot ( 41% ) . Ísland sem tryggði sér svo sæti í undanúrslitum með sigri á Noregi , 35 - 34 , í miklum spennuleik . Íslendingar töpuðu fyrir Frökkum í undanúrslitunum en unnu Pólverja í bronsleiknum og fenug því verðlaun á öðru stórmótinu í röð .